Laat sy Liefde jou Lei: Wie is in beheer: jy of God? - www.bybelkennis.co.za
by Mitch Kalp · Published 25/07/2011 · Updated 28/09/2014
Laat sy Liefde jou Lei: Wie is in beheer: jy of God? – Milanie Vosloo
Wie is in beheer: jy of God?
Hy maak dinge oop wat diep en weggesteek is; Hy weet wat in die donker gebeur en by Hom is daar lig. Daniёl 2:22
“Is dit die wind wat die bome laat beweeg of is dit die beweging van die bome wat die wind laat waai?” vra Chesterton. Dom vraag!, sou ons sê, totdat ons die dieper geloofsbetekenis daaragter verstaan. Want trap ons nie maar almal soms in die strik om te dink dat óns wonderlike vertroue, gehoorsaamheid en gebed God in beweging kan sit nie?
Dis menslik om te dink dat óns goeie lewe en opregte geloof ‘n invloed op God behoort te hê. En dat Hy, namate ons op ons geloofreis vorder, meer geneё behoort te wees om na óns te luister en óns wil te doen. Dit terwyl die orde van geloof allermins oor mý en God gaan. Geloof gaan oor dit wat God met, in en deur my doen.
Dis God alleen wat aan ons die gawe van geloof gee, dis Hý wat ons bekwaam en gewillig maak om sy wil te doen en dis net Hy wat ons in staat stel om Hom te verheerlik. Elke beweging op ons geloofspad kom van God af, elke stukkie groei in ons geloofslewe vind deur Hom plaas en elke vorm van Geesvervulling is suiwer sý genade.
Mag ons altyd onder die besef leef dat dit die wind van God is wat ons geloofstakke laat waai … en nie anders om nie!
Here, ek weet: U ís in beheer … ook van my geloofsvorming.